ایمان باللّٰہ کی تقویت کے اسباب
Yeh bilkul natural phase hota hai. Bohat se Muslims apni zindagi mein is daur se guzarte hain jahan woh apni existence, apne maqsood, aur Allah ke sath apne talluq ko samajh nahi paate. Is stage par sawal uthna, khali-pan mehsoos hona, aur deen se doori ka ehsaas hona koi ghalat baat nahi. Mere nazdeek yeh bhi ek qisam ka imtihaan hota hai — lekin imtihaan is baat ka nahi ke aap kitni ibadat kar rahe ho, balkay is baat ka ke aap sachai dhoondhne ka safar chhor to nahi rahe. Is phase mein aksar namaz parhne ki koi logical wajah samajh nahi aati, aur deen se dil bohat be-rabt aur khali lagta hai. Yeh sab insani fitrat ka hissa hai. Is daur mein sab se zaroori baat yeh hai ke khud ko ghalat ya kamzor na samjha jaye. Deen ko zabardasti feel karne ki koshish na ki jaye. Jo phase chal raha ho, usay samajhne aur question karne ki ijazat di jaye. Koi jaldi nahi hoti — deen ek race nahi hai. Flow ke sath chalna aur apne sawalon ko waqt dena bhi ibadat ki ek shakal hai. Agar namaz be-ma’ni ya khali mehsoos ho rahi ho, to bhi consistency apni jagah bohat ahmiyat rakhti hai — lekin consistency ka matlab yeh nahi ke insaan apne jazbaat ko daba de. Matlab yeh ke rishtey ka silsila tootne na diya jaye, chahe woh kamzor hi kyun na ho. Yeh bhi yaad rakhna chahiye ke iman hamesha spiritual high par nahi rehta. Authentic ahadees se yeh baat wazeh hoti hai ke iman ka barhna aur ghatna bilkul normal hai. Sahaba tak ne is cheez ka izhar kiya hai. Main khud is phase se guzri hoon. Mere liye Islam ko samajhne mein takreeban 1.5 saal lage. Is dauran meri namazain bhi bohat khali aur be-jaan lagti rahi. Ek waqt aisa bhi aaya jab maine namaz bilkul chhor di — lekin maine deen ko samajhne ki koshish kabhi chhori nahi. Waqt ke sath, jab nazariya clear hua, to ibadat bhi dobara zinda ho gayi. Is liye agar koi is phase se guzar raha hai, to usay chahiye ke guilty mehsoos na kare, khud ko waqt de, aur sachai ki talash jari rakhe. Allah sirf rituals nahi dekhta — woh niyyat, koshish, aur safar ko bhi dekhta hai.